b"\n_START_ARTICLE_\nCall of Cthulhu: Dark Corners of the Earth\n_START_SECTION_\nIgranje\n_START_PARAGRAPH_\nPodobno kot pri vseh prvoosebnih strelskih videoigrah igralec tudi tukaj opazuje svet skozi o\xc4\x8di svojega lika. V skladu z zna\xc4\x8dilnostmi pre\xc5\xbeivetvenih grozljivk lahko igralec nosi omejeno koli\xc4\x8dino streliva, zato se mora v zelo nevarnih situacijah kljub oboro\xc5\xbeenosti skrivati in izogibati sovra\xc5\xbeniku. V za\xc4\x8detnih delih igralec sploh nima dostopa do oro\xc5\xbeja, zato so omenjene taktike edini na\xc4\x8din pre\xc5\xbeivetja. Poudarek je tudi na re\xc5\xa1evanju miselnih izzivov, od iskanja kombinacije za odpiranje sefa do de\xc5\xa1ifriranja starodavnih zapisov v nezemeljskem jeziku._NEWLINE_V nasprotju z mnogimi strelskimi videoigrami igralec nima neposrednih podatkov o zdravju in koli\xc4\x8dini streliva na zaslonu, zato se mora posredno opirati na lastne zvoke, tj. ritem bitja srca in dihanja, ki postaneta pospe\xc5\xa1ena po po\xc5\xa1kodbi, ter sivenjem zaslona, kar nakazuje na ve\xc4\x8djo izgubo krvi. Dolo\xc4\x8dene po\xc5\xa1kodbe se realisti\xc4\x8dno odra\xc5\xbeajo vidno in slu\xc5\xa1no: pri zlomljeni nogi igralec \xc5\xa1epa in vzdihuje zaradi bole\xc4\x8din, pri zlomljeni roki pa je merjenje mo\xc4\x8dno ote\xc5\xbeeno. Razli\xc4\x8dne po\xc5\xa1kodbe zahtevajo razli\xc4\x8dne na\xc4\x8dine zdravljenja. Za zdravljenje po\xc5\xa1kodb so na voljo povoji, \xc5\xa1ivalni pribor, lesene opornice in protistrup. La\xc5\xbeje po\xc5\xa1kodbe se lahko oskrbijo samo s povoji, te\xc5\xbeje po\xc5\xa1kodbe pa zahtevajo kombinirano uporabo materiala, npr. povoj, opornico in \xc5\xa1ivalni pribor za globoko rano s pridru\xc5\xbeenim zlomom kosti. Dolo\xc4\x8dena sovra\xc5\xbena favna, kot so mutirani raki in morske zvezde, lahko s svojim napadom zastrupijo igralca, kar zahteva uporabo protistrupa. Natan\xc4\x8dno stanje zdravja se lahko pogleda v preglednem meniju, ki ka\xc5\xbee igral\xc4\x8devo telo in po\xc5\xa1kodbe. Leva stran ka\xc5\xbee stanje zalog sanitetnega materiala za oskrbo po\xc5\xa1kodb in streliva ter ostale pomembnej\xc5\xa1e stvari, kot so knjige in klju\xc4\x8di oz. predmeti, bistveni za napredek v igri. Na voljo so tudi injekcije morfija, ki ubla\xc5\xbei bole\xc4\x8dine in tako pove\xc4\x8da bojno sposobnost, vendar zamegli pogled._NEWLINE_Oro\xc5\xbeja so izvirna glede na \xc4\x8das prizori\xc5\xa1\xc4\x8da (z izjemo nezemeljskega energijskega oro\xc5\xbeja, dostopnega pozno v igri) in vklju\xc4\x8dujejo pi\xc5\xa1tolo Colt 1911, revolver Smith & Weston M1917, dvocevno \xc5\xa1ibrovko, pu\xc5\xa1ko Springfield M1903 in brzostrelko Thompson M1921. Vsako oro\xc5\xbeje zahteva svoj tip streliva, ki ga mora igralec pobirati lo\xc4\x8deno; to pomeni tudi, da naboje kalibra .45 v okvirju lahko uporabi samo za pi\xc5\xa1tolo, isti tip naboja v bobnu pa za brzostrelko. Glede na to, da zaslon ne prikazuje \xc5\xa1tevila preostalih nabojev v nabojniku, je treba izstreljene naboje pre\xc5\xa1tevati in redno preverjati stanje v nabojniku. V primeru porabljenega streliva v okvirju igralcu preostane napad s kopitom oz. ro\xc4\x8dajem oro\xc5\xbeja. Za napad iz zasede lahko uporabi lomilko ali no\xc5\xbe. Na zaslonu ni prikazan umetni merek, pa\xc4\x8d pa je treba oro\xc5\xbeje nameriti za natan\xc4\x8dnej\xc5\xa1e zadetke, vendar to\xc4\x8dnost merjenja s\xc4\x8dasoma upada zaradi utrujenosti. Posebnost strelskega sistema je tudi ta, da bo izstreljena krogla potovala v tisto smer, kamor je oro\xc5\xbeje usmerjeno: \xc4\x8de igralec ustreli prezgodaj, medtem ko vle\xc4\x8de oro\xc5\xbeje iz toka, bo krogla potovala postrani, s \xc4\x8dimer bo naboj seveda zaman porabljen._NEWLINE_Naslednja pomembna stvar je vzdr\xc5\xbeevanje du\xc5\xa1evne stabilnosti, ki se lahko poslab\xc5\xa1a ob preveliki izpostavljenosti vznemirljivim dogodkom in prizorom, kot so trupla mu\xc4\x8denih ljudi in dolgotrajnej\xc5\xa1i neposreden pogled na nezemeljska bitja; igral\xc4\x8dev lik ima sicer tudi strah pred vi\xc5\xa1ino (akrofobijo). Poslab\xc5\xa1anje du\xc5\xa1evnega stanja se ka\xc5\xbee s prividi, prisluhi, zamegljenim pogledom in ote\xc5\xbeenim gibanjem, v huj\xc5\xa1ih primerih pa lahko igral\xc4\x8dev lik popolnoma znori in stori samomor. Sam potek igre je sicer dokaj linearen s samo eno potjo od enega poglavja do drugega. Celotno zgodbo, pa tudi pomembnej\xc5\xa1e podatke, kot so kombinacije sefov, se lahko pridobi iz Waltersovega dnevnika ter zbranih dokazov iz \xc4\x8dasopisnih izrezkov, knjig in tujih dnevnikov. Skozi igro lahko igralec nabira t. i. mitolo\xc5\xa1ke to\xc4\x8dke, ki omogo\xc4\x8dajo dostop do dodatnih podatkov. V igri se na razli\xc4\x8dnih mestih nahajajo znaki Stare\xc5\xa1in v obliki bele peterokrake zvezde ali o\xc4\x8desa v plamenu, ki predstavljajo mo\xc5\xbenost shranjevanja poteka igre.\n_START_SECTION_\nMitolo\xc5\xa1ko ozadje\n_START_PARAGRAPH_\nOzadje igre sloni na Lovecraftovih cthulhuovskih mitih, predvsem na reinterpretaciji novele Senca nad Innsmouthom, ponekod pa je opaziti elemente iz drugih novel, kot so Cthulhujev klic, Na gori norosti (At the Mountain of Madness), Senca zunaj \xc4\x8dasa (The Shadow out of Time) in Podgane v zidovih (The Rats in the Walls). Rde\xc4\x8da nit vseh Lovecraftovih del je popolna nepomembnost \xc4\x8dlove\xc5\xa1tva proti kozmi\xc4\x8dnim grozotam, ki obstajajo v univerzumu. Cthulhuovski miti opisujejo Velike starodavne (Great Old Ones), panteon \xc2\xbbzlobnih\xc2\xab\xc2\xa0starodavnih zunajzemeljskih bo\xc5\xbeanstev, ki so neko\xc4\x8d, tj. mnogo let pred pojavom \xc4\x8dloveka, vladali Zemlji, nato pa so jih \xc2\xbbdobre\xc2\xab\xc2\xa0Stare\xc5\xa1ine premagale in jih zaprle oz. druga\xc4\x8de onemogo\xc4\x8dile. Omenjena bo\xc5\xbeanstva tako pove\xc4\x8dini prebivajo v drugih razse\xc5\xbenostih ali pa so npr. zaprta pod vodo in v sredi\xc5\xa1\xc4\x8du Zemlje, tako da je neposreden stik s \xc4\x8dlove\xc5\xa1tvom prakti\xc4\x8dno onemogo\xc4\x8den. Mnoga od teh bitij so premo\xc4\x8dna, da bi jih ljudje lahko premagali, ter tako grozljiva, da njihovo neposredno poznavanje za \xc5\xbertev pomeni gotovo norost oz. trajno uni\xc4\x8denje uma._NEWLINE_Eden najbolj znanih Velikih starodavnih je Cthulhu, velikanska po\xc5\xa1ast z me\xc5\xa1ano podobo \xc4\x8dloveka, hobotnice in zmaja, zaprta v podvodnem mestu R'lyeh. Cthulhu je izvor neprestane bojazni za \xc4\x8dlove\xc5\xa1tvo na podzavestni ravni, \xc4\x8deprav ga \xc4\x8dastijo mnogi \xc4\x8dlove\xc5\xa1ki kulti in celo nekatere nezemeljske rase, kot sta Mi-go in Globoki (Deep Ones), inteligentna podvodna, ribam oz. \xc5\xbeabam podobna bitja, ki predstavljajo enega od glavnih nasprotnikov (antagonistov) v igri. Globoki se \xc5\xbee stoletja parijo z ljudmi v razli\xc4\x8dnih kulturah, pri \xc4\x8demer nastajajo hibridi, katere v igri predstavljajo \xc4\x8dlani Ezoteri\xc4\x8dnega reda Dagona. Tako kot v noveli Senca nad Innsmouthom je tudi tukaj zasnova igre skrivni dogovor med prebivalci mesta in Globokimi, ki v zameno za \xc4\x8dlove\xc5\xa1ke \xc5\xbertve in obljubo o medsebojnem parjenju dobivajo neusahljivi dotok rib in zlata nenavadnega belkastega sija. Hibridi se sicer rodijo kot ljudje, vendar se s\xc4\x8dasoma preobrazijo v pripadnike Globokih in odidejo \xc5\xbeivet v podvodno mesto Y'ha-nthlei._NEWLINE_Za igral\xc4\x8dev lik je zelo pomembna Velika rasa Yith, kar je popolnoma razodeto v epilogu igre. Gre za raso izjemno inteligentnih bitij z mo\xc4\x8dnimi psihi\xc4\x8dnimi sposobnostmi, ki obvladajo potovanje skozi \xc4\x8das. Imajo sposobnost izmenjave uma s pripadnikom katerekoli rase, tako v preteklosti kot v prihodnosti. Na ta na\xc4\x8din lahko zbirajo podatke o drugih kulturah in se o njih pou\xc4\x8dijo, poleg tega pa lahko predvidijo prihodnje gro\xc5\xbenje. \xc4\x8ceprav je zamenjava narejena brez privolitve, lahko posameznik v zameno za sodelovanje prosto komunicira z drugimi pripadniki te rase in uporablja knji\xc5\xbenico z nepregledno koli\xc4\x8dino podatkov. Ko je zbrana zadostna koli\xc4\x8dina podatkov o drugi kulturi, se zopet opravi zamenjava umov v izvorna telesa. Spomin na izku\xc5\xa1njo se izbri\xc5\xa1e, kar v\xc4\x8dasih ni temeljito opravljeno, zaradi \xc4\x8desar ima lahko posameznik no\xc4\x8dne more, kot je to v primeru Waltersa v igri.\n_START_SECTION_\nZgodba\n_START_PARAGRAPH_\nZgodba se pri\xc4\x8dne odvijati 6. septembra 1915, na dan policijskega obleganja stare gra\xc5\xa1\xc4\x8dine v Bostonu, v kateri se zadr\xc5\xbeuje bizarni kult, imenovan Bratov\xc5\xa1\xc4\x8dina Yith (Fellowship of Yith), udele\xc5\xbeenem v \xc5\xa1tevilnih manj\xc5\xa1ih kriminalnih dejanjih in nepojasnjenih, okultnih dejavnostih. Vodja kulta, Victor Holt, za pogajanje zahteva Jacka P. Waltersa, enega od najuspe\xc5\xa1nej\xc5\xa1ih policijskih detektivov. Med strelskim obra\xc4\x8dunom, ki sledi, uspe Waltersu vdreti v stranski del gra\xc5\xa1\xc4\x8dine, v kateri med raziskovanjem naleti na mno\xc5\xbei\xc4\x8dni samomor \xc4\x8dlanov kulta in nezemeljsko tehnologijo v prostorih pod gra\xc5\xa1\xc4\x8dino. Policisti Waltersa najdejo v hudem katatoni\xc4\x8dnem stanju, zaradi \xc4\x8desar je sprejet v arkhamsko psihiatri\xc4\x8dno bolni\xc5\xa1nico._NEWLINE_Po \xc5\xa1estih letih zdravljenja je odpu\xc5\xa1\xc4\x8den ter postane zasebni detektiv. 6. februarja 1922 prevzame primer izginule osebe, Briana Burnhama, vodje trgovine v Innsmouthu. Poizvedovanje v tem zapu\xc5\xa1\xc4\x8denem, izoliranem in ksenofobnem mestu ne prinese nikakr\xc5\xa1nih rezultatov. Med no\xc4\x8ditvijo v tamkaj\xc5\xa1njem hotelu za las ube\xc5\xbei poskusu umora, nakar se je prisiljen skrivati pred sovra\xc5\xbenimi prebivalci in skorumpirano policijo. Medtem naleti na tajnega agenta ameri\xc5\xa1ke vlade Lucasa Mackeya, ki Waltersu razkrije dolgoletno vladno preiskavo mesta zaradi \xc5\xa1tevilnih kriminalnih dejanj, predvsem ugrabitev in nepojasnjenega kopi\xc4\x8denja zlata. S\xc4\x8dasoma izve, da je Burnham v resnici pridr\xc5\xbean v zaporu za namene \xc5\xbertvovanja, nakar ga re\xc5\xa1i in skupaj z njegovim dekletom pobegneta iz mesta. Med begom je Burnham ustreljen, vendar na pomo\xc4\x8d prisko\xc4\x8dijo agenti Zveznega preiskovalnega urada (FBI). Vodja urada, J. Edgar Hoover, Waltersa po zasli\xc5\xa1anju prisili k sodelovanju pri vdoru v rafinerijo zlata, ki jo upravlja dru\xc5\xbeina Marsh. Slednja je obenem tudi vodja t. i. Ezoteri\xc4\x8dnega kulta Dagona, ki ustrahuje celotno mesto in \xc4\x8dasti vodna polbogova, tj. o\xc4\x8deta Dagona in mater Hidro, ter vrhovno bo\xc5\xbeanstvo Cthulhuja. Globoko v rafineriji Waltersa in agente napade starodavno bitje, imenovano Shoggoth, vendar ti z eksplozivi popolnoma razru\xc5\xa1ijo celotni kompleks in s tem tudi ubijejo po\xc5\xa1ast._NEWLINE_Zaradi zadostnih dokazov ameri\xc5\xa1ka vojna mornarnica neposredno po tem spro\xc5\xbei obse\xc5\xbeno operacijo proti celotnemu mestu. Edini predel, odporen proti invazijskim silam, je glavni \xc5\xa1tab Ezoteri\xc4\x8dnega reda Dagona zaradi magi\xc4\x8dnih \xc5\xa1\xc4\x8ditov, ki izni\xc4\x8dijo vse izstrelke in vojakom v bli\xc5\xbeini povzro\xc4\x8dajo norost. Walters s pomo\xc4\x8djo marincev najde podzemno pot do \xc5\xa1taba, osvobodi agenta Mackeyja in z izjemo vodje kulta, Roberta Marsha, pobije celotno zdru\xc5\xbebo \xc4\x8dlanov kulta v podzemnem sveti\xc5\xa1\xc4\x8du, s \xc4\x8dimer onesposobi magi\xc4\x8dne \xc5\xa1\xc4\x8dite. Med zasledovanjem Marsha pade skozi tunel v morje, iz katerega ga re\xc5\xa1i posadka patruljne ladje Obalne stra\xc5\xbee Urania, ki je del bojne skupine, namenjene proti Hudi\xc4\x8devem oz. Satanovem grebenu. Med potjo ladjo v velikem \xc5\xa1tevilu napadejo ribam podobne po\xc5\xa1asti, pripadniki rase Globokih (Deep Ones). Po hudih izgubah Walters z marinci odbije napad, vendar se v drugem valu napada prika\xc5\xbee polbog Dagon, ki ga Walters ubije s pomo\xc4\x8djo sprednjega ladijskega topa. Kljub tem Urania potone, Waltersa pa naplavi na Hudi\xc4\x8dev greben, kjer najde stari prehod do podvodnega mesta Globokih, imenovano Y'ha-nthlei. Podmornica ameri\xc5\xa1ke mornarice neuspe\xc5\xa1no torpedira mesto, ki je za\xc5\xa1\xc4\x8diteno z magi\xc4\x8dnim \xc5\xa1\xc4\x8ditom. Walters najde alternativno pod do templja, ki vodi skozi starodavni zapor lete\xc4\x8dih polipov, zaprise\xc5\xbeenih sovra\xc5\xbenikov Velike rase Yith. Po porazu polipov se s pomo\xc4\x8djo nadzora Globokih uspe\xc5\xa1no spopade \xc5\xa1e z drugim polbogom Globokih, tj. Hidro, katere \xc2\xbbpesem\xc2\xab\xc2\xa0ustvarja mestni \xc5\xa1\xc4\x8dit. Podmornica uni\xc4\x8di mesto, Walters pa pobegne skozi portal v glavni \xc5\xa1tab kulta._NEWLINE_V epilogu je razkrito, da si je pripadnik Velike rase Yith izmenjal um z Waltersovim o\xc4\x8detom v trenutku njegovega spo\xc4\x8detja. Tako je Walters v biolo\xc5\xa1kem smislu \xc4\x8dlovek, vendar je nasledil psihi\xc4\x8dne sposobnosti Yithiancev, kar razlo\xc5\xbei interes Bratov\xc5\xa1\xc4\x8dine Yith, njegovo sposobnost hitrega re\xc5\xa1evanja primerov, jasnovidnost in omejeno zmo\xc5\xbenost nadziranja Globokih v templju. Ponovno hospitaliziran v psihiatri\xc4\x8dni bolnici se Walters 16. februarja 1922 obesi, ker ne prenese resnice o sebi in o tem, kar je videl in spoznal.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPo besedah razvijalcev pri \xc5\xa1vedskem podjetju Frictional Games je igra s svojimi Lovecraftovimi temami ter idejami o psiholo\xc5\xa1kem pritisku na igral\xc4\x8dev lik in vznemirljivih delih brez mo\xc5\xbenosti bojevanja vplivala na razvoj znanih serij pre\xc5\xbeivetvenih grozljivk, kot sta Penumbra in Amnesia. Poleg videoiger Resident Evil 4 in F.E.A.R. je tako pomenila prelomno stopnico v razvoju pre\xc5\xbeivetvenih grozljivk, saj je pokazala, da se strah lahko pri\xc4\x8dara z dobro izbranim prizori\xc5\xa1\xc4\x8dem in ob\xc4\x8dutkom prihajajo\xc4\x8de groze."